V. Bátaszéki Bornapok – szöveges értékelés

A szeptember 10. és 12. között megtartott városi nagyrendezvény a világjárvány okozta általános helyzet (bizonytalanság a megrendezhetőséggel és a szervezéssel kapcsolatban, rövid határidők, belépési korlátozás, résztvevő étkesek visszamondása, pályázati eredménnyel kapcsolatos huzavona stb.) ellenére kifejezetten jól sikerült. Ez köszönhető a pazar időjáráson és a színvonalas programokon túl a szervezők megfeszített előkészítő munkájának, a három nap alatt tanúsított odafigyelésnek és állandó jelenlétnek, a következetes és kitartó munkavégzésnek, valamint a lebonyolításban segítséget nyújtók – kifejezetten a Bátkom2004 Kft. – közreműködésének.

A rendezvénytér teljes lezárása, és a védettségi igazolvánnyal történő beléptetés okozta az érdeklődőkben a legnagyobb ellenszenvet, de a kormányrendeletben foglaltaknak meg kellett felelnünk, és a gyakorlat bebizonyította, hogy ez is inkább a „nagyobb a füstje, mint a lángja” kategóriába tartozó alapvető emberi megnyilvánulás volt.

Az ételkínálat tekintetében érzek némi hiányosságot, ez annak is köszönhető, hogy két jelentős szolgáltató mondta vissza a rendezvényen történő közreműködést a program előtti hetekben, illetve a pandémia miatt több gasztronómiai kiszolgáló megszüntette a vállalkozását, valamint az augusztusban meghirdetett országos fesztiválszezon és –támogatás újra megengedte a rendezvények lebonyolítását, de a több rendezvényre kevesebb szolgáltató maradt. Hozzáteszem, hogy a jelenlévők teljes mértékben kiszolgálták a program résztvevőit, ugyanakkor a jövőre nézve a most tapasztaltak mindenképpen elláttak bennünket tudnivalóval. A kézműves kirakodók és árusok jelenlétével kapcsolatban ugyanezt lehet elmondani.

A kiadások tekintetében nem történt semmi meglepő, hangsúlyozni szeretném azt, amit már évek óta teszek: egy 2016-ban kitalált rendezvényt abból a költségvetésből, amelyet akkor megállapított a tulajdonos önkormányzat, nem lehet megvalósítani. A szponzorok felkutatása folyamatos, de bármilyen akadálya – lásd: világjárvány – lehet az ilyen jellegű támogatások beérkezésének, és a pályázási lehetőségek is viszonylagosak. A többletkiadásokat ebben az évben a Bátaszékért Marketing NKft. az év elején megpályázott és beérkezett plusz forrásainak köszönhetően finanszírozni tudja a tervezett költségvetése terhére, ugyanakkor lehetőség szerint szeretném kérni a tulajdonos önkormányzatot, hogy szerződésmódosítással utólagosan járuljon hozzá a bornapok finanszírozásához 1.000.000 Ft-tal annak érdekében, hogy a kft. gazdálkodása a továbbiakban is stabil maradhasson.

Csötönyi László

Bátaszék, 2021. 10.10.